প্রতিরক্ষামন্ত্রক
প্রতিরক্ষা মন্ত্রক ও এসআইডিএম আয়োজিত এমএসএমই কনক্লেভে প্রতিরক্ষা মন্ত্রী শ্রী রাজনাথ সিং অংশগ্রহণ করেছেন
নয়াদিল্লী, ৪ ডিসেম্বর, ২০২১
প্রতিরক্ষা মন্ত্রী শ্রী রাজনাথ সিং অতিক্ষুদ্র, ক্ষুদ্র ও মাঝারি শিল্পোদ্যোগ কে নতুন নতুন পণ্যসামগ্রী ও প্রযুক্তি উদ্ভাবনের জন্য আরও বেশি গবেষণা খাতে বিনিয়োগের আহ্বান জানিয়েছেন। এরফলে দেশে সুরক্ষা ব্যবস্থার উন্নতি হবে। সোস্যাইটি অফ ইন্ডিয়ান ডিফেন্স ম্যানুফ্যাকচারার এর সহযোগিতায় প্রতিরক্ষা মন্ত্রকের প্রতিরক্ষা সরঞ্জাম উৎপাদন বিভাগ আয়োজিত এমএসএমই কনক্লেভে শ্রী সিং বক্তব্য রাখছিলেন। এই অনুষ্ঠানে তিনি জার্মানীর মিটলস্টান্টের আদলে এদেশেও শিল্পাঞ্চল গড়ে তোলার আহ্বান জানিয়েছেন। জার্মানীর মিটলস্টান্টের মডেলটি সারা বিশ্বজুড়ে স্বীকৃত। এখানে ধাতব বিভিন্ন সরঞ্জাম তৈরি করা হয়।
শ্রী সিং বলেছেন, প্রতিরক্ষা ক্ষেত্রে আত্মনির্ভর হয়ে ওঠার জন্য সরকার বিভিন্ন উদ্যোগ গ্রহণ করেছে। একাজে অতিক্ষুদ্র, ক্ষুদ্র ও মাঝারি শিল্পোদ্যোগের ক্ষমতাকে পুরো কাজে লাগানোর জন্য তিনি পরামর্শ দেন। ভারতীয় সংস্থাগুলি প্রতিরক্ষা ক্ষেত্রে দেশের চাহিদা মিটিয়ে বিদেশ রপ্তানী করার যে পরিকল্পনা করেছে সেকাজে অতিক্ষুদ্র, ক্ষুদ্র ও মাঝারি শিল্পোদ্যোগের সহযোগিতার প্রয়োজন।
এমএসএমই-র ভূমিকার কথা উল্লেখ করে প্রতিরক্ষা মন্ত্রী বলেন, প্রধানমন্ত্রী শ্রী নরেন্দ্র মোদীর আত্মনির্ভর ভারত অভিযানকে সফল করে তুলতে বড় বড় শিল্পসংস্থা গুরুত্বপূর্ণ ভূমিকা পালন করবে, কিন্তু সেই ভূমিকার পিছনে ছোট ছোট শিল্পসংস্থাগুলিরও অবদান থাকবে। আজকের আউটসোর্সিং-এর যুগে এমএসএমইগুলি নীরবে বড় বড় সংস্থার পণ্যসামগ্রী উৎপাদনে গুরুত্বপূর্ণ ভূমিকা পালন করে। এছাড়াও এমএসএমইগুলি প্রত্যক্ষ ও পরোক্ষভাবে বহু কর্মসংস্থানও সৃষ্টি করে। বৃহৎ শিল্পসংস্থা এবং অতিক্ষুদ্র, ক্ষুদ্র ও মাঝারি শিল্পোদ্যোগকে একে অপরের পরিপূরক বলে উল্লেখ করে শ্রী সিং বলেন, দেশের অর্থনীতি এবং সুরক্ষা ব্যবস্থার উন্নয়নে এদের ভূমিকা অপরিসীম। সরকার শিল্পসংস্থাগুলিকে সব ধরণের সাহায্য করতে প্রস্তুত বলে তিনি জানান।
শিল্প জগতে এমএমএমই-কে মেরুদন্ড বলে উল্লেখ করে শ্রী সিং বলেন, এইসব সংস্থাগুলি শুধু অর্থনৈতিক উন্নয়নের শরিক’ই হয়না, সামাজিক উন্নয়নেও এরা গুরুত্বপূর্ণ ভূমিকা পালন করে। মন্ত্রী জানান, ইনোভেশন ফর ডিফেন্স এক্সলেন্স এবং টেকনোলজি ডেভেলপমেন্ট ফান্ডের মাধ্যমে স্টার্টআপ এবং এমএসএমইগুলিকে সাহায্য করার জন্য প্রয়োজনীয় ব্যবস্থা নেওয়া হয়েছে। ২০২১-২২ থেকে ২০২৫-২৬ অর্থবর্ষ পর্যন্ত প্রতিরক্ষা ক্ষেত্রে নতুন নতুন উদ্ভাবনে সাহায্য করতে সরকার ৫০০ কোটি ব্যয় করবে। এর ফলে ৩০০টি স্টার্টআপ, এমএসএমই এবং ব্যক্তিগত স্তরে উদ্ভাবকরা উপকৃত হবেন। তিনি এই প্রসঙ্গে প্রতিরক্ষা, গবেষণা ও উন্নয়ন সংগঠনের ‘ডেয়ার টু ড্রিম’ উদ্ভাবন প্রতিযোগিতার কথা উল্লেখ করেন। প্রতিরক্ষামন্ত্রী জানান, সরকার প্রতিরক্ষা সরঞ্জাম রপ্তানী করতে শিল্পসংস্থাগুলিকে উৎসাহিত করছে। প্রতিরক্ষা সরঞ্জাম আমদানিকারক দেশের তকমা ঘুঁচিয়ে দেশ শীঘ্রই প্রতিরক্ষা সরঞ্জাম রপ্তানীকারক হয়ে উঠবে বলে তিনি আশা করেন। এই প্রসঙ্গে তিনি সৃজন পৌর্টালের কথা উল্লেখ করেন। এছাড়াও ২০৯টি সামগ্রী বিদেশ থেকে আমদানি করার ওপর নিষেধাজ্ঞা জারির সরকারী সিদ্ধান্তের কথাও তিনি উল্লেখ করেন। এগুলির সাহায্যে সরকারের মেক ইন ইন্ডিয়া কর্মসূচিতে গতি আসবে। বিগত ৭ বছরে দেশের প্রতিরক্ষা সরঞ্জাম রপ্তানীর পরিমাণ ৩৮ হাজার কোটি টাকা ছাড়িয়ে গেছে। ১২ হাজার এমএসএমই প্রতিরক্ষা সরঞ্জাম উৎপাদনের কাজে যুক্ত হয়েছে। এছাড়াও গবেষণা ও উন্নয়নের উদ্যোগ এবং স্টার্টআপ সংস্থার সংখ্যা বৃদ্ধি পেয়েছে। এসআইডিএম-এর সক্রিয় ভূমিকার প্রশংসা করে প্রতিরক্ষা মন্ত্রী বলেন, সরকার বর্তমানে প্রতিরক্ষা সরঞ্জাম উৎপাদনে বেসরকারী অংশীদারিত্ব বৃদ্ধির ওপর গুরুত্ব দিচ্ছে। এই উদ্যোগকে সফল করার জন্য এসআইডিএম অত্যন্ত সক্রিয়। এসআইডিএম-এর সভাপতি শ্রী জয়ন্ত পাটিল জানান, এমএমএমইগুলিকে সাহায্য করতে এসআইডিএম অঙ্গীকারবদ্ধ। প্রতিরক্ষা মন্ত্রকরে জন্য এমএসএমইগুলির নতুন নতুন সম্ভাবনাকে শনাক্ত করতে এসআইডিএম আরও সক্রিয়ভাবে কাজ করবে। এই এমএসএমই কনক্লেভের মূল উদ্দেশ্য দেশের দ্বিতীয় ও তৃতীয় স্তরের শহরগুলিতে যেসব অতিক্ষুদ্র, ক্ষুদ্র ও মাঝারি শিল্পোদ্যোগ রয়েছে তাদের সম্ভাবনাকে আরও বেশি করে কাজে লাগানো, যাতে এই সংস্থাগুলি প্রতিরক্ষা সরঞ্জাম উৎপাদনে গুরুত্বপূর্ণ ভূমিকা পালন করতে পারে। বর্তমানে ভারতে বিভিন্ন এমএসএমই সংস্থার সক্রিয়ভাবে নানা ক্ষেত্রে সক্রিয়ভাবে কাজ করেছে। দেশের প্রতিরক্ষা ক্ষেত্রকে আত্মনির্ভর করে তোলার জন্য এবং প্রতিরক্ষা সরঞ্জাম রপ্তানী করতে উৎসাহ দেওয়ার জন্য সরকার এইসমস্ত এমএসএমই সংস্থাগুলিকে আরও সক্রিয় হওয়ার জন্য বিভিন্ন সুযোগ-সুবিধার ব্যবস্থা করেছে। কনক্লেভে প্রতিরক্ষা মন্ত্রক এবং এসআইডিএম-এ উচ্চপদস্থ আধিকারিকরা ছাড়াও বিভিন্ন শিল্পসংস্থার প্রতিনিধিরা উপস্থিত ছিলেন।
CG/CB/NS
(Visitor Counter : 120